**VPRAŠANJA ZA PONAVLJANJE (Učbenik stran 79 – 111)**

1. Opiši zakaj Ilirske province nastanejo ter katere spremembe so bile med Ilirskimi provincami uvedene (5 sprememb).

Ilirske province nastanejo, ker želi Napoleon avstrijsko cesarstvo odrezati od morja in zagotoviti izvajanje celinske zapore ter želi, zaradi trgovinskih stikov, okrepiti povezavo z Osmanskim cesarstvom.

Med Ilirskimi provincami se uvedejo spremembe:

* zmanjša se obveznost podložnikov do fevdalcev (v celoti se fevdalizem še NE odpravi!),
* vsi državljani so enaki pred zakonom,
* odpravljeni so mnogi cerkveni prazniki,
* odvzem nadzora Cerkve nad šolstvom,
* vpeljava štirirazredne šole, učni jezik slovenščina,
* uvedena je sodobna uradniška uprava.

1. Katera sta glavna namena Dunajskega kongresa ter s katerima namenoma je ustanovljena sveta aliansa?

Glavna namena dunajskega kongresa:

* zagotoviti trajni mir in red v Evropi,
* vzpostaviti ravnotežje sil med evropskimi velesilami, s tem se prepreči prevelik vzpon katerekoli države v Evropi.

Sveta aliansa je ustanovljena, da:

* brani politični red, vzpostavljen na dunajskem kongresu,
* prepreči širjenje naprednih (liberalnih) idej.

1. Opiši vzroke, zakaj leta 1848 pride do revolucij po Evropi. (3 vzroke)

Vzroki za revolucijo leta 1848 po Evropi:

* Vlade in vladarji ne upoštevajo želja meščanstva, ki je zahtevalo gospodarsko in politično svobodo ter ponekod ustanovitev enotne države posameznih narodov.
* Položaj delavcev in kmetov se je poslabšal zaradi gospodarske krize.
* Vladarji si prizadevajo predvsem za vodilno vlogo cesarjev in cerkva, ne pa za potrebe ljudstva.

1. **Opiši, kaj so bile zahteve posameznih revolucionarnih skupin v letu 1848.**

Posamezne revolucionarne skupine v letu 1848 so **MEŠČANI, DELAVCI in KMETJE.**

**Meščani** zahtevajo odpravo absolutizma in samovoljo vladarjev, plemstva in duhovščine, želijo ustavo in parlamentarno državo. Zahtevajo svobodo govora in tiska ter ustanovitev enotne države posameznega naroda.

**Delavci** zahtevajo boljše delovne razmere in boljši socialni položaj.

**Kmetje** zahtevajo zmanjšanje bremena (dajatev, tlake) in da bi v last dobili zemljo.

1. **Katera revolucionarna skupina v avstrijskem cesarstvu 1848 doseže svoje zahteve in kaj to pomeni za nadaljnje revolucionarno dogajanje?**

Svoje zahteve v avstrijskem cesarstvu dosežejo kmetje, namreč uvedena je bila zemljiška odveza, ki pomeni odpravo tlačanstva: odpravljena je tlaka in zemljiške obveznosti, zemljo pa morajo kmetje kupiti od zemljiškega gospoda, če želijo, da je njihova. Časa za odplačevanje odškodnine imajo dvajset let.

Ker so kmetje dobili svojo zahtevo, so se nehali upirati. Meščani s tem izgubijo pomembne zaveznike, revolucija je v avstrijskem cesarstvu nato kmalu zatrta.

1. Opiši nastanek združene Italije in nastanek Nemškega cesarstva ter kako to vpliva na politični položaj v Evropi.

**Združitev Italije:** Italija je bila razdeljena med več držav. Za združitev Italije v enotno državo si prizadeva več skupin, najmočnejše je Sardinsko kraljestvo, ki nato s pomočjo Francije in četami prostovoljcev iz juga Italije združi Italijo v Kraljevino Italijo.

**Združitev Nemčije:** nemške dežele so povezane v ohlapno Nemško zvezo. Najpomembnejši državi v njej sta bili Prusija in avstrijsko cesarstvo. Prusija vojaško zelo močna, iz nemške združitve izrine avstrijsko cesarstvo. Po zmagi nad Francijo, ki je proti vsenemški združitvi, je razglašeno Nemško cesarstvo in Nemčija je združena.

Nastanek združene Italije in Nemčije močno vpliva na politični položaj v Evropi:

* nemške združitve se najbolj boji Francija, zato se poveže z Rusijo,
* nemški cesar utrdi prijateljstvo z avstrijskim cesarjem.
* Avstrijsko cesarstvo izgubi kar nekaj ozemlja, kar vpliva tudi na gospodarstvo.

1. **Opiši dualizem Avstro-Ogrske ter razloži, zakaj mora cesar Franc Jožef pristati na dvojno monarhijo.**

Dualizem ali dvojna monarhija pomeni, da se je avstrijsko cesarstvo preoblikovalo v dve samostojni enoti pod imenom AVSTRO-OGRSKA. Obe enoti Avstrija in Ogrska sta bili v večini stvari samostojni, še vedno pa sta imeli skupnega vladarja, finance, vojsko in zunanjo politiko.

Franc Jožef mora pristati na dualizem ali dvojno monarhijo, ker je ob posamezni združitvi Italije in Nemčije izgubil kar nekaj ozemlja, kar je vodilo tudi v gospodarske neuspehe. Popustiti mora zahtevam meščanstva in ukiniti Bachov absolutizem. Vse večje so tudi zahteve nenemških narodov po večjih pravicah in samostojnosti. Franc Jožef je tako prepričan, da bo s pogodbo z Ogrsko rešil te težave.

1. Kdo ima v prvi polovici 19. stoletja volilno pravico in kdo se za volilno pravico še bori? Razloži, zakaj je volilna pravica tako pomembna.

V prvi polovici 19. stoletja imajo volilno pravico le bogati, kar pomeni zelo malo ljudi. Za volilno pravico se borijo predvsem ženske in delavci. Volilna pravica je pomembna, saj ima posameznik s tem možnost, da posredno lahko odloča, kdo bo vodil država in na kakšen način. S tem so tudi zastopani glasovi različnih slojev.

1. **Kaj je to Zedinjena Slovenija in katere so njene zahteve?**

ZEDINJENA SLOVENIJA je **prvi slovenski politični program.** V njem so zapisane zahteve:

* uvedba slovenskega jezika v šole in urade,
* združitev VSEH Slovencev v skupno upravno enoto, ki naj bi bila avtonomna s svojim parlamentom,
* slovenska upravna enota bi bila del avstrijskega cesarstva.

1. **Kaj je to Bachov absolutizem, v katerem cesarstvu se izvaja in katere so njegove značilnosti?**

Bachov absolutizem je obdobje vnovične obnove centralizma in absolutizma. Izvaja se v avstrijskem cesarstvu po revoluciji. Njegove značilnosti so:

* onemogočeno je bilo skoraj vsakršno politično delovanje,
* narodna gibanja so bila preganjana, uvedena je bila stroga cenzura tiska in govora,
* podpiranje liberalnega gospodarstva je pripomoglo k razvoju industrije, bančništva, obrti in železnic.

1. Opiši čitalnice in tabore ter razloži zakaj so bili pomembni.

ČITALNICE so bile kulturna društva, ki so predvsem v mestih prirejale kulturne prireditve (z igrami, petjem, recitacijami) **v slovenskem jeziku.**

TABORI so velika ljudska zborovanja na prostem. Govorniki so bili v večini slovenski politiki, zahtevajo uresničitev političnega programa Zedinjene Slovenije, obravnavajo tudi gospodarska vprašanja. Tabori so bili zelo množično obiskani, zato jih oblast prepove, saj se zboji velike politične moči Slovencev.

Tabori in čitalnice so imeli pomembno vlogo pri utrjevanju narodne zavesti med Slovenci.

1. Opiši razliko med mladoslovenci in staroslovenci. Razloži ali med seboj sodelujejo?

MLADOSLOVENCI podpirajo liberalne nazore. Geslo: »Vse za domovino, omiko in svobodo.«

STAROSLOVENCI podpirajo katoliško cerkev in katoliška načela. Geslo: »Vse za vero, dom in cesarja.«

Med seboj morajo sodelovati, saj je slovenska stranka, v primerjavi z nemškimi strankami, šibkejša. Obdobje sodelovanja se imenuje slogaštvo.

1. Opiši značilnosti treh slovenskih političnih taborov (za kaj se zavzemajo in kdo so njihovi volivci).

KATOLIŠKI TABOR – zagovarja načela katoliške vere, enakopravnost Slovencev z drugimi narodi, pomoč kmetom in obrtnikom. **Volivci:** kmetje, obrtniki.

LIBERALNI TABOR – kapitalistični razvoj, liberalizem (svoboščine), enakopravnost Slovencev z drugimi narodi, manjša vloga cerkve. **Volivci:** meščani, podjetniki.

DELAVSKI TABOR – pravice in boljši položaj delavcev, proti kapitalizmu, povezava delavcev v vseh južnoslovanskih deželah Avstro-Ogrske. **Volivci:** delavski tabor, nekateri izobraženci.

1. Zakaj večina politikov podpira združevanje južnih Slovanov? Na kratko opiši tri programe, ki podpirajo jugoslovanski idejo.

Večina politikov podpira združevanje južnih Slovanov, da bi bili v boju proti Nemcem in za enakopravnost močnejši. Prepričani so bili, da se Slovenci, Hrvatje in Srbi dobro razumejo, saj imajo veliko skupnega.

Programi, ki podpirajo jugoslovansko idejo:

* TRALIZEM povezava južnoslovanskih narodov v posebno politično enoto v okviru Avstro-Ogrske, ki bi bila tretji enakopraven in avtonomen del. Velika podpora.
* NEOILIRIZEM zagovarja popolno združitev jugoslovanskih narodov pod Avstro-Ogrsko. Nastal naj bi en južnoslovanski narod, z enim jezikom, vero in kulturo.
* PREPORODOVCI tajna organizacija, ki se zavzema za samostojno jugoslovansko državo, ki ni v okviru Avstro-Ogrske.

1. Opiši nemški nacionalizem na Slovenskem v sredini 19. stoletja. (Zakaj se pojavi, posledice).

Nemški nacionalizem se sredi 19. stoletja na Slovenskem pojavi, ker se pri Nemcih, ki so tedaj prevladovali v politiki in gospodarstvu slovenskih dežel, pojavi občutek ogroženosti. Nemci v okviru nemškega nacionalizma oziroma germanizacije pospešujejo nemške organizacije, odnosi s Slovenci se zaostrujejo. Nemci napadajo slovenske prireditve , nasprotujejo širjenju slovenščine v šolah in nasploh odpiranju slovenskih šol.